THAI ยันไม่มีพัฒนาการสำคัญที่ยังไม่ชี้แจง หลังราคาพุ่งแรง 2 วันติด
THAI แจงไม่มีพัฒนาการสำคัญที่มีผลต่อการเคลื่อนไหวของหุ้น หลังราคาพุ่งแรง 2 วันติด ด้านบอร์ดไฟเขียวขยายเวลาเงินกู้ต่อจากคลังในรูป ECP หวังลดต้นทุนการเงิน-ขายเครื่องบินตามแผนปฏิรูปได้
7 ก.ค. 2559

บริษัท การบินไทย จำกัด (มหาชน) หรือ THAI ระบุว่า บริษัทได้แจ้งตลาดหลักทรัพย์แห่งประเทศไทยเกี่ยวกับพัฒนาการที่สำคัญของบริษัท ซึ่งอาจส่งผลกระทบต่อความเคลื่อนไหวของราคาและปริมาณการซื้อขายหุ้นของบริษัทในช่วงเวลาที่ผ่านมา โดยยืนยันว่ายังไม่มีการเปลี่ยนแปลงหรือพัฒนาการที่มีนัยสำคัญในการดำเนินธุรกิจนอกเหนือไปจากธุรกิจที่ดำเนินการอยู่ตามปกติของบริษัท สำหรับหุ้น THAI ปรับตัวโดดเด่นในช่วง 2-3 สัปดาห์ที่ผ่านมา โดยล่าสุดหุ้น THAI ปิดวานนี้อยู่ที่ 27 บาท สูงสุดในรอบกว่า 3 ปี
ขณะที่เมื่อวานนี้ (6 มิ.ย.) ที่ประชุมคณะกรรมการ THAI อนุมัติการเข้าทำรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย กรณีบริษัทมีแผนการขอขยายระยะเวลา (Roll-over) เงินกู้ต่อจากกกระทรวงการคลังในรูปการออกตราสาร Euro Commercial Paper (ECP) ภายในเดือนส.ค.59 ซึ่งที่ประชุมคณะรัฐมนตรี (ครม.) เมื่อวันที่ 24 พ.ค.59 ได้อนุมัติการให้กู้ยืมเงินดังกล่าวโดยกระทรวงการคลังแล้ว
ทั้งนี้ กระทรวงการคลังกู้ยืมเงินโดยการออกตราสาร ECP ภายใต้ ECP Programme มีวัตถุประสงค์เพื่อนำมาให้บริษัทกู้ยืมเงินต่อเพื่อการขยายระยะเวลา ตราสาร ECP ซึ่งบริษัทได้กู้ต่อจากกระทรวงการคลังเมื่อเดือนม.ค. และก.พ.59 วงเงินรวม 150 ล้านเหรียญสหรัฐและใกล้ครบกำหนดชำระคืน โดยอายุเงินกู้ดังกล่าวมีอายุไม่เกิน 1 ปี อัตราดอกเบี้ยคงที่
ขณะที่มีค่าธรรมเนียมการให้กู้ต่อ (On-lending Fee) เป็นอัตราที่กำหนดโดยกระทรวงการคลัง สำหรับการกู้ยืมเงินต่อของรัฐวิสาหกิจทั่วไป และเงื่อนไขอื่นๆ ตามที่กระทรวงการคลังกำหนด สำหรับการดำเนินการดังกล่าวจะทำให้บริษัทสามารถลดต้นทุนทางการเงิน และสามารถดำเนินการขายเครื่องบินตามแผนปฏิรูปได้